《夜坐》
宋代·邓林

铜龙漏下鼓初严，群动无哗睡正甜。明月窥人穿瓮牖，薄寒欺我透筠帘。

宦情暂向公馀遣，诗思多从坐久添。试问灯花何太喜，恩波揭晓定重沾。

作者简介：宋福州福清人，字楚材。孝宗淳熙五年进士。授泰和簿。与辛弃疾、周必大、陈傅良、戴溪、朱熹、吕祖谦等为友。曾三上书于朝，讥切朝政。时朝议欲授以中都干官，或沮之，改石城丞。有《虚斋文集》。